Апоет, апрозаик Терент Ҷаниа 80 шықәса ихыҵра иазкны Д. Гәлиа ихьӡ зху Аҟәатәи 4-тəи абжьаратә школ аҿы имҩаҧысит алитературатә хәылҧазы.
01.03.2017
Апоет, апрозаик Терент Ҷаниа ҧшьынҩажәа шықәса ихыҵра иазкны Дырмит Гәлиа ихьӡ зху Аҟәатәи аҧшьбатәи абжьаратә школ аҿы имҩаҧысит алитературатә хәылҧазы. Уахь ааҧхьара рыман Аҧсны ашәҟәыҩҩцәа Реидгыла ахаҭарнакцәеи Терент Ҷаниа ирҿиара абзиабаҩцәеи.
562
Апоет, апрозаик Терент Ҷаниа ҧшьынҩажәа шықәса ихыҵра иазкны Дырмит Гәлиа ихьӡ зху Аҟәатәи аҧшьбатәи абжьаратә школ аҿы имҩаҧысит алитературатә хәылҧазы. Уахь ааҧхьара рыман Аҧсны ашәҟәыҩҩцәа Реидгыла ахаҭарнакцәеи Терент Ҷаниа ирҿиара абзиабаҩцәеи.
Д. Гәлиа ихьӡ зху аҧшьбатәи абжьаратә ашкол аҿы иаҧҵоуп алитературатә гәыҧ “Аӡыхь”. Уи аҵаҩцәа рыбзоурала еиҿкаан апоет, Аҧсны зҽаҧсазтәаз акультура аусзуҩ Аҧсныи Урыстәылеи ржурналистцәа реидгыла ахаҭарнак, Терент Ҷаниа ҧшьынҩажәа шықәса ихыҵра иазкыз ахәылҧазы. Агәырҕьаратә еилатәара аартуа, аҧшьбатәи ашкол адиректор Нонна Ломиаҧҳа ашкол ахьӡала апоет ииубилеи идылныҳәалеит. Ашколхәыҷқәа аҭоурых ду змоу аӡәымкәа ашәҟәыҩцәа рабиҧарақәа зааӡаз ақьыҭа Кәтол иалҵыз аҧсуа поет Терент Ҷаниа иҧсҭазааратә мҩа иазааҭгылеит, ирыҧхьеит еиуеиҧшым аамҭақәа рзы иаҧиҵаз ажәеинраалақәа. Ашәҟәыҩҩы иҩымҭақәа ирныҧшуеит иҧсадгьыл ахь имоу абзиабара. Анасыҧ умаз, удгьыл хазынаҿ, ужәлар аҧшәымаз, ҳәа дазышәаҳәоит иара.
Иазгәаҭатәуп, Терент Ҷаниа дышравтору, ҩажәи хәба апрозатәи апоезиатә шәҟәқәа. Апоет инапы иҵиххьоу ажәеинраалақәа жәпакы еицырдыруа аҧсуа композиторцәа ашәақәа рылырххьеит. Ахәылҧаз иалахәыз Аҧсны ашәҟәыҩцәа Реидгыла анапхгаҩы Вахтанг Аҧҳазоу иқәгылараҿы дазааҭгылеит апоет ирҿиаратә мҩа ахыҵхырҭақәеи ахырхарҭақәеи . Апоет ахәылҧаз еиҿызкааз зегьы иҭабуп ҳәа реиҳәеит, иара убас дырзааҭгылеит уажәы аус здиуло аҧҵамҭақәа.
Хамидан Гәымба, Б. Чхьынџьериа,АТ.
Оцените новость:
+1
+2
+3
+4
+5
Сохраните ссылку или поделитесь с друзьями